સવાલ કૌભાંડી નીરવ મોદી આણિ મંડળીનો છે. તો સાથે સામેલ સૌ કૌભાંડીઓનો પણ છે. આમ છતાં સૌથી મોટો સવાલ આપણા નીંભર વ્યવસ્થા તંત્ર અને નિયતનો છે. વિચાર કરો, વર્ષોથી ચાલતાં આ કૌભાંડમાં બેંકોના નિયમિત થતાં ઓડિટમાં પણ ક્યારેય કોઈ ગરબડ થયાની નોંધ ન આવી! બેંકોની આંતરિક ચોકસાઈ કેટલી ખોખલી છે, તે સમજવા માટે આનાથી વધુ ખરાબ ઉદાહરણ બીજું ક્યું હોઈ શકે? નાણા મંત્રાલયની વાત કરીએ તો સામાન્ય માણસ સાથે નાના-મોટા કિસ્સાઓમાં બેઈમાન સમજીને તેની સાથે વ્યવહાર કરાય છે. આવકવેરા ખાતાના અધિકારીઓ પોલીસ જેવો વર્તાવ કરે છે અને લલિત મોદી, વિજય માલ્યા કે નીરવ મોદી જેવાને છૂટથી લૂંટ કરવા દે છે. આ ઓછું હોય તેમ, આ કિસ્સામાં તો વડાપ્રધાન કાર્યાલયની સુસ્તી પણ તદ્દન આઘાતજનક સાબિત થઈ છે. કહેવાય છે કે, ર૦૧૭માં જ પંજાબ નેશનલ બેંકમાં સતત ચાલી રહેલા આ કૌભાંડ અંગે વડાપ્રધાન કાર્યાલયને જાણ કરવામાં આવેલી, પરંતુ કરોડો લોકોની શ્રદ્ધાનું કેન્દ્ર બનેલી આ કચેરી પણ યંત્રવત્ કાગળથી પ્રક્રિયા સુધી જ અસરકારક છે, તેવું સાબિત થયું છે.